1.ปัจจัยความเสี่ยงปัจจัยความเสี่ยง

1.1 ความเสี่ยงจากความผันผวนของอัตราดอกเบี้ย

บริษัทมีรายได้หลักจากดอกเบี้ยรับจากการปล่อยสินเชื่อ
โดยจะเป็นลักษณะการคิดดอกเบี้ยในอัตราคงที่ (Fixed Rate)
ในขณะที่ต้นทุนการกู้ยืมของบริษัทโดยส่วนใหญ่มาจากเงินกู้ยืมจากสถาบันการเงินที่มีอัตราดอกเบี้ยลอยตัว
(Float Rate)
ดังนั้นหากอัตราดอกเบี้ยในท้องตลาดมีความผันผวนมากโดยเฉพาะอย่างยิ่งหากอัตราดอกเบี้ยเงินกู้ยืมมีการปรับขึ้น
ในขณะที่อัตราดอกเบี้ยรับยังไม่สามารถปรับตัวเพิ่มขึ้นตามทันอัตราดอกเบี้ยเงินกู้ที่ปรับตัวสูงขึ้น
จะส่งผลกระทบต่ออัตราส่วนต่างระหว่างอัตราดอกเบี้ยรับและอัตราดอกเบี้ยจ่าย (Interest
spread)ให้มีอัตราลดลง
ดังนั้นบริษัทได้พยายามบริหารความเสี่ยงโดยการขยายการให้สินเชื่อเช่าซื้อโดยเพิ่มสัดส่วนสินเชื่อของรถยนต์เพื่อการพาณิชย์ที่ให้อัตราผลตอบแทนที่สูงกว่าให้มากขึ้นและการคืนเงินกู้ยืมสถาบันการเงิน
(Refinance) ด้วยแหล่งเงินกู้ใหม่ที่มีอัตราดอกเบี้ยลดลง เพื่อรักษาระดับ Interest spread
ให้อยู่ในระดับที่สม่ำเสมอ

1.2 ความเสี่ยงจากความแตกต่างทางด้านระยะเวลาการให้สินเชื่อและระยะเวลาในการกู้ยืมเงิน

จากการที่บริษัทให้สินเชื่อแก่ลูกค้าเป็นช่วงระยะเวลานาน 1 - 7 ปี
ในขณะที่บริษัทมีการจัดหาเงินทุนของบริษัทส่วนใหญ่อยู่ในรูปของเงินกู้ยืมจากสถาบันการเงิน
ซึ่งมีช่วงระยะเวลาในการกู้ยืม 1-4 ปี จึงอาจทำให้เกิดความแตกต่างด้านระยะเวลา (Duration
Gap) ซึ่งอาจส่งผลให้เกิดภาวะการมีรายรับและรายจ่ายไม่สมดุลกัน (Mismatch fund) และการ
Mismatch fund ที่สูง อาจจะก่อให้เกิดการขาดสภาพคล่องในการดำเนินงานได้
บริษัทได้ตระหนักถึงความเสี่ยงดังกล่าวและได้บริหารจัดการความเสี่ยงดังกล่าวโดยการแบ่งชั้นลูกหนี้สัญญาเช่าซื้อใหม่ของบริษัทออกเป็นระยะสั้นและระยะยาวเพื่อที่บริษัทสามารถบริหารจัดการต้นทุนให้เหมาะสม
อาทิ เมื่อมีการต่อสัญญาเงินกู้ยืมกับสถาบันการเงิน
จะทำการแปลงเงินกู้ระยะสั้นให้เป็นเงินกู้ระยะยาวมากขึ้น
สำหรับความเสี่ยงด้านสภาพคล่องทางการเงิน
เนื่องจากเงินกู้ยืมส่วนหนึ่งของบริษัทเป็นเงินกู้ยืมระยะสั้น
และอาจทำให้มีความเสี่ยงจากการถูกเรียกชำระคืนเงินกู้หรือจากการที่เจ้าหนี้สถาบันการเงินไม่ต่ออายุเงินกู้ยืมหลังจากครบกำหนด
อย่างไรก็ตาม
เงินกู้ยืมระยะสั้นของบริษัทส่วนใหญ่ให้กู้ยืมโดยสถาบันการเงินซึ่งเป็นผู้ถือหุ้นรายใหญ่ของบริษัทคือ
ธนาคารธนชาต จำกัด (มหาชน) จึงมีความเสี่ยงของการถูกเรียกคืนเงินกู้น้อย โดยที่ผ่านมา
มีการต่ออายุเงินกู้ยืมเมื่อครบกำหนดเสมอ อย่างไรก็ตาม
บริษัทได้จัดหาวงเงินสินเชื่อเพิ่มเติมจากสถาบันการเงินอื่นๆ ในประเทศ
รวมถึงจัดหาเงินทุนจากแหล่งเงินทุนอื่นเพิ่มเติม อาทิ
การจัดหาเงินทุนจากตลาดตราสารหนี้โดยการจัดออกตั๋วแลกเงินระยะสั้น
การจัดเตรียมออกหุ้นกู้ระยะยาว เป็นต้น
ซึ่งจะสามารถช่วยลดความเสี่ยงด้านสภาพคล่องทางการเงินลงได้

1.3 ความเสี่ยงด้านการตลาดและการแข่งขัน

ในช่วง 3-4 ปีที่ผ่านมา
อุตสาหกรรมรถยนต์และยอดจำหน่ายรถยนต์มีการขยายตัวอย่างต่อเนื่องและได้ผลักดันให้เกิดผู้ประกอบการธุรกิจลิสซิ่งและเช่าซื้อรถยนต์ขึ้นใหม่หลายราย
ทั้งที่เป็นกิจการที่มีผู้ถือหุ้นเป็นสถาบันการเงิน และธนาคารพาณิชย์
หลังจากที่ธนาคารแห่งประเทศไทยได้กำหนดแผนพัฒนาสถาบันการเงิน
โดยอนุญาตให้ธนาคารพาณิชย์สามารถประกอบธุรกิจเช่าซื้อและธุรกิจลิสซิ่งได้อย่างเสรี
และอนุญาตให้กิจการที่เป็นของผู้ผลิตรถยนต์และตัวแทนจำหน่ายรถยนต์ที่มีเงินทุนจำนวนมากจากต่างประเทศและมีต้นทุนทางการเงินที่ต่ำ
สามารถประกอบธุรกิจเช่าซื้อและธุรกิจลิสซิ่งได้อย่างเสรีเช่นกัน
ส่งผลให้สภาวะตลาดธุรกิจลิสซิ่งและเช่าซื้อมีการแข่งขันที่สูงอย่างต่อเนื่องโดยเฉพาะการแข่งขันด้านราคาเพื่อช่วยสนับสนุนยอดจำหน่ายรถยนต์

ในปี 2554 ทีผ่านมา
ภาพรวมของสัดส่วนการให้สินเชื่อเช่าซื้อรถยนต์ใหม่ต่อการให้สินเชื่อเช่าซื้อรถยนต์เก่าหรือรถยนต์มือสองอยู่ที่ประมาณร้อยละ
80 ต่อร้อยละ 20 ของมูลค่าตลาดสินเชื่อเช่าซื้อรถยนต์
ในส่วนของสินเชื่อเช่าซื้อรถยนต์ใหม่มีการแข่งขันที่รุนแรงเนื่องจากรถยนต์ใหม่มีมูลค่าหลักประกันที่สูง
ทำให้ยอดสินเชื่อต่อคันของรถยนต์ใหม่คิดเป็นจำนวนเงินสูงกว่ารถยนต์มือสอง
ส่งผลทำให้สถาบันการเงิน ธนาคารพาณิชย์
รวมถึงกิจการลิสซิ่งและเช่าซื้อของผู้ผลิตและตัวแทนจำหน่ายรถยนต์มุ่งเน้นการทำตลาดไปที่สินเชื่อรถยนต์ใหม่
จึงไม่ได้ส่งผลกระทบที่รุนแรงต่อบริษัท
เนื่องจากบริษัทมุ่งเน้นการให้สินเชื่อรถยนต์ใหม่ต่อรถยนต์เก่าหรือรถยนต์มือสองเป็นหลัก ทั้งนี้ ในปี
2554 ที่ผ่านมา
บริษัทมีสัดส่วนรายได้ของการให้สินเชื่อรถยนต์เก่าหรือรถยนต์มือสองต่อรถยนต์ใหม่คิดเป็นร้อยละ 65
และร้อยละ 35 ตามลำดับ
และถึงแม้ว่าจากสภาวะการแข่งขันสูงจะทำให้อัตราดอกเบี้ยสินเชื่อเช่าซื้อรถยนต์ลดต่ำลงโดยเฉพาะรถยนต์ใหม่
ทำให้ผู้ประกอบการบางรายมีการปรับตัวและขยายสัดส่วนไปยังการให้สินเชื่อสำหรับรถยนต์มือสองที่มีอัตราดอกเบี้ยที่สูงกว่า
เพื่อรักษาส่วนต่างของดอกเบี้ย (Margin) ไม่ให้ลดต่ำลงมากนั้น
ผู้ประกอบการเหล่านี้ก็ยังไม่ถือเป็นคู่แข่งโดยตรงของบริษัทเช่นกัน
เนื่องจากผู้ประกอบการเหล่านั้นยังคงให้ความสำคัญกับรถยนต์มือสองที่มีราคาสูงตั้งแต่
600,000-700,000 บาท ขึ้นไป
ในขณะที่บริษัทเน้นลูกค้ารายย่อยซึ่งต้องการสินเชื่อรถยนต์มือสองระดับเฉลี่ยประมาณคันละ
350,000-400,000 บาท ซึ่งเป็นกลุ่มลูกค้าเป้าหมายที่แตกต่างกัน

นอกจากนี้บริษัทได้มีแผนปรับสัดส่วนการปล่อยสินเชื่อเช่าซื้อรถยนต์มือสองประเภทรถปิกอัพและรถบรรทุกสิบล้อซึ่งเป็นรถยนต์เพื่อการพาณิชย์เพิ่มขึ้น
โดยในช่วง 3 ถึง 5 ปีข้างหน้า
บริษัทมีเป้าหมายการปล่อยสินเชื่อเช่าซื้อรถยนต์มือสองและรถบรรทุกสิบล้อ เป็นร้อยละ 70-75
ของมูลค่าพอร์ตสินเชื่อเช่าซื้อรถยนต์มือสองคงค้าง
เนื่องจากบริษัทคาดว่าลูกค้ากลุ่มดังกล่าวจะมีการเจริญเติบโตอย่างต่อเนื่องและให้ผลตอบแทนในด้านอัตราการทำกำไรที่สูงกว่าและมีความเสี่ยงที่ต่ำกว่ารถยนต์นั่งส่วนบุคคล
(โดยปกติ เมื่อบริษัทยึดรถประเภทนี้และทำการประมูลเพื่อขายสู่สาธารณชน
บริษัทจะสามารถขายได้ในราคาที่ใกล้เคียงกับมูลหนี้)
ซึ่งจะทำให้บริษัทสามารถเลี่ยงการแข่งขันกับสถาบันการเงินใหญ่ที่มีต้นทุนการในดำเนินงานต่ำกว่าและสามารถเพิ่มโอกาสในการแข่งขันให้กับบริษัทได้มากขึ้น

นอกจากนี้จากประสบการณ์อันยาวนานและความชำนาญในธุรกิจ
บริษัทยังใช้ความได้เปรียบนี้ให้เป็นประโยชน์ในการสร้างความสามารถในการแข่งขัน
รวมถึงการรักษาความสัมพันธ์และการให้ผลตอบแทนที่ดีแก่ผู้จำหน่ายรถยนต์มือสอง
การให้บริการที่รวดเร็วทันใจสำหรับลูกค้า เพื่อรักษาส่วนแบ่งทางการตลาด
และการขยายความสัมพันธ์กับผู้จำหน่ายรถยนต์มือสองให้มากขึ้น
ซึ่งเป็นการเพิ่มโอกาสและช่องทางธุรกิจ

1.4 ความเสี่ยงจากการดำเนินงานอันเกิดจากสินเชื่อที่ไม่ก่อให้เกิดรายได้

ในการประกอบธุรกิจเช่าซื้อ ความเสี่ยงจากการดำเนินงานอันเกิดจากสินเชื่อที่ไม่ก่อให้เกิดรายได้
เป็นความเสี่ยงที่มีควบคู่ไปกับการประกอบธุรกิจ
การที่ผู้เช่าซื้อไม่สามารถชำระหนี้ได้ตามเงื่อนไขอาจเกิดจากปัจจัยภายในของลูกค้าเองเช่น
ความต้องการให้เงินเพื่อรักษาสุขภาพ ปัญหาจากปัจจัยจากค่าซ่อมบำรุงรถยนต์ที่กำลังผ่อนชำระอยู่
ปัญหาจากปัจจัยภายนอกเช่น ปัญหาด้านเศรษฐกิจ ปัญหาจากราคาน้ำมันที่ปรับตัวสูงขึ้น
ปัญหาจากการถูกไล่ออกจากงาน ปัญหาภัยธรรมชาติ ปัญหาที่เกิดขึ้นเหล่านี้
จะส่งผลให้ผู้เช่าซื้อไม่สามารถชำระค่างวดได้ตรงตามกำหนดและก่อให้เกิดสินเชื่อที่ไม่ก่อให้เกิดรายได้
บริษัทจึงมุ่งเน้นและให้ความสำคัญกับคุณภาพของสินเชื่อ การควบคุมประสิทธิภาพในการติดตามหนี้
ระบบการควบคุมภายในที่ดี และรวมถึงนโยบายการปล่อยสินเชื่อที่เข้มงวด
เพื่อจำกัดความเสี่ยงจากสินเชื่อที่ไม่ก่อให้เกิดรายได้ให้อยู่ในเกณฑ์ที่ไม่มากจนกระทบกับผลการดำนินงานโดยรวมของบริษัท

บริษัทเลือกใช้ระบบการบริหารความเสี่ยงเพื่อควบคุมคุณภาพการให้สินเชื่อโดยทำการตรวจสอบข้อมูลพฤติกรรมการชำระหนี้จากสถิติของลูกค้าจาก
บริษัท ข้อมูลเครดิตแห่งชาติ จำกัด
เพื่อสกัดกั้นผู้เช่าซื้อที่ไม่มีความสามารถในการชำระหนี้มาขอกู้สินเชื่อของบริษัทได้
รวมถึงการนำระบบ Scoring มาใช้ในการประเมินคุณภาพบุคคลที่ขอเช่าซื้อรถยนต์

บริษัทบริหารความเสี่ยงด้านการควบคุมประสิทธิภาพในการติดตามหนี้โดยใช้ข้อมูลเชิงปริมาณในการควบคุมจำนวนลูกค้าที่ค้างชำระรายสัญญาควบคู่ไปกับนโยบายการติดตามเร่งรัดหนี้ที่เข้มงวดเพื่อให้หนี้ที่ค้างชำระกลับคืนมาอยู่ในสถานะปกติให้ได้มากและรวดเร็วที่สุด
โดยมีมาตรการดังนี้คือ กรณีผิดนัดชำระงวดที่ 1 เจ้าหน้าที่จะส่งจดหมายเตือนฉบับที่ 1
พร้อมกับการส่งเจ้าหน้าที่เพื่อติดตามและทวงถามลูกค้า
ทั้งนี้บริษัทจะเริ่มคิดเบี้ยปรับทันที่เมื่อผิดนัดชำระงวดที่ 1
โดยอัตราเบี้ยปรับเป็นไปตามที่สำนักงานคณะกรรมการการคุ้มครองผู้บริโภค (ส.ค.บ.) กำหนด
(ทั้งนี้ ส.ค.บ กำหนดอัตราเบี้ยปรับไว้เท่ากับอัตราดอกเบี้ยเงินกู้สำหรับลูกค้ารายใหญ่ชั้นดี (MRR)
ของธนาคารกรุงไทย จำกัด (มหาชน) บวกด้วยร้อยละ 10 ต่อปี) กรณีผิดนัดชำระงวดที่ 2
และงวดที่ 3
เจ้าหน้าที่จะส่งจดหมายเตือนเพื่อเร่งรัดเบื้องต้นและตรวจสอบติดตามทวงถามลูกค้าและผู้ค้ำประกัน
และออกรายงานการติดตามเบื้องต้นพร้อมคำเสนอแนะ และผลจากการติดตามลูกค้า
และกรณีผิดนัดชำระ 3 งวดขึ้นไป จะทำรายงานส่งให้ฝ่ายเร่งรัดหนี้สินเพื่อบอกเลิกสัญญาเช่าซื้อ
โดยให้เวลาอีก 30 วัน เมื่อครบกำหนดระยะเวลา หากลูกค้าไม่มาติดต่อ
บริษัทจะดำเนินการเร่งรัดและยึดรถยนต์คืน
หากบริษัทไม่สามารถติดตามยึดรถยนต์คืนมาได้หรือในกรณีที่ขายประมูลรถยึดมาได้แต่ได้เงินไม่เพียงพอที่จะชำระหนี้คงเหลือ
บริษัทจะดำเนินการทางกฎหมายกับลูกค้าและผู้ค้ำประกันต่อไป
โดยจะเป็นการฟ้องร้องคดีเพื่อให้ได้หนี้คืนมากที่สุด นอกจากนี้บริษัทจะต้องจัดทำรายชื่อ Black
list สำหรับลูกค้ารายดังกล่าวเพื่อเป็นข้อมูลในการให้สินเชื่อเช่าซื้อต่อไป

นอกจากนี้บริษัทยังมีการรายงานเพื่อให้ทราบถึงสถานะคุณภาพสินเชื่อในปัจจุบันรวมทั้งมีการติดตามดูแลอย่างต่อเนื่องเพื่อป้องกันการค้างชำระค่างวด
และในกรณีที่มีการค้างค่างวดเกิดขึ้น
บริษัทจะเข้าตรวจสอบพฤติกรรมลูกค้าที่ค้างชำระตั้งแต่งวดแรกอย่างใกล้ชิดและทำการเก็บรวบรวมข้อมูลต่างๆที่เกี่ยวข้องไว้เป็นแนวการบริหารความเสี่ยงของลูกหนี้ต่อไป

แม้ว่าช่วงไตรมาสสุดท้ายของปี 2554
จะเกิดอุทกภัยในพื้นที่ภาคกลางและกรุงเทพมหานครซึ่งส่งผลกระทบกับการชำระเงินของลูกค้าของบริษัท
แต่ยังคงเป็นจำนวนน้อยที่ส่งผลกระทบกับสินเชื่อที่ไม่ก่อให้เกิดรายได้ของบริษัท อย่างไรก็ตาม
เนื่องจากภาวะผันผวนของราคาน้ำมัน ความกังวลเกี่ยวกับค่าครองชีพ
รวมทั้งสถานการณ์ความไม่แน่นอนทางการเมืองและเศรษฐกิจในประเทศที่ยังคงมีอยู่อย่างต่อเนื่อง
อาจส่งผลให้ลูกหนี้ของบริษัทมีความสามารถในการชำระหนี้ลดลง
และทำให้บริษัทต้องรับความเสี่ยงจากสินเชื่อที่ไม่ก่อให้เกิดรายได้มากยิ่งขึ้น
บริษัทจึงได้มีนโยบายเพิ่มเติมเพื่อสามารถปรับเปลี่ยนตามสถานการณ์ดังกล่าวดังต่อไปนี้
หากลูกหนี้มีการผ่อนชำระมาบางส่วนแล้ว บริษัทจะยืดอายุการผ่อนชำระออกไป
(บริษัทจะหยุดรับรู้รายได้หากลูกหนี้หรือผู้เช่าซื้อค้างชำระเกิน 3 งวด)
และหากลูกหนี้บางรายเจรจาขอปรับโครงสร้างหนี้ (Refinance) กับทางบริษัท
บริษัทจะพิจารณาตามความจำเป็นเพื่อหลีกเลี่ยงต่อการที่บริษัทจะดำเนินการยึดรถยนต์คืน
ซึ่งจะส่งผลดีทำให้ลูกหนี้สามารถผ่อนชำระค่างวดต่อไปได้
และลดปัญหาการฟ้องร้องเรียกค่าเสียหายจากรายการขาดทุนจากการขายรถยึด
จากนโยบายในการดำเนินธุรกิจข้างต้นทำให้บริษัทมีความเสี่ยงด้านสินเชื่อไม่ก่อให้เกิดรายได้
เป็นสัดส่วนที่ต่ำมาโดยตลอด โดย ณ สิ้นปี 2554 และ ณ สิ้นปี 2553 คิดเป็นร้อยละ3.83
และร้อยละ3.30ของลูกหนี้สินเชื่อเช่าซื้อและลูกหนี้สัญญาเช่าทางการเงินทั้งหมด

1.5 ความเสี่ยงจากการปล่อยสินเชื่อเช่าซื้อรถยนต์มือสอง

ธุรกิจหลักของบริษัทคือ การปล่อยสินเชื่อรถยนต์มือสอง
ซึ่งอาจมีความเสี่ยงในเรื่องของความผิดพลาดในการตรวจสอบสภาพรถยนต์มือสอง
การประเมินราคาของรถยนต์มือสอง รวมถึงการขายรถยนต์ที่ยึดคืนมาได้ต่ำกว่ามูลค่าสินเชื่อคงเหลือ
ซึ่งต้องนำมาประมูลขายตามสภาพ ซึ่งราคาจะขึ้นอยู่กับอายุรถยนต์ สภาพ และความนิยมของรุ่น
และยี่ห้อรถยนต์นั้นๆ
บริษัทมีมาตรการที่จะจำกัดความเสี่ยงต่างๆเหล่านี้โดยใช้การตรวจสอบเชิงคุณภาพรถยนต์และใช้ทีมงานที่มีประสบการณ์และความเชี่ยวชาญในการประเมินคุณภาพรถยนต์ควบคู่ไปกับการพิจารณาสินเชื่อ
นอกจากนี้บริษัทยังมีการการคัดเลือกผู้จำหน่ายรถยนต์มือสองที่ได้มาตรฐาน
มีการเสนอขายรถยนต์มือสองที่มีคุณภาพในราคาที่เหมาะสม
และมีการรับประกันคุณภาพรถยนต์ภายหลังการจำหน่ายแล้ว
รวมถึงมีการวิเคราะห์พฤติกรรมการชำระหนี้ของลูกหนี้ที่ผู้จำหน่ายรถยนต์มือสองได้ส่งรายชื่อเพื่อขอสินเชื่อเช่าซื้อรถยนต์ด้วย

1.6 ความเสี่ยงจากการขายรถยนต์ที่ยึดคืนมา

เมื่อบริษัทได้ดำเนินการยึดคืนรถยนต์มาจากลูกหนี้แล้ว
รถยนต์ที่บริษัทยึดคืนมาจะถูกนำมาขายทอดตลาดโดยวิธีการประมูล
และในกรณีที่ขายประมูลรถยึดแล้วไม่พอชำระหนี้
บริษัทยังสามารถเรียกร้องส่วนที่เหลือจากลูกหนี้หรือผู้ค้ำประกันได้
ซึ่งในกรณีที่บริษัทไม่สามารถเรียกร้องหนี้ส่วนที่เหลือได้
บริษัทจะมีผลขาดทุนจากการขายรถยึดโดยราคาประมูลรถยึดจะขึ้นกับคุณภาพ อายุ
และความนิยมของรถยนต์ รวมทั้งขึ้นกับสภาพตลาดและความต้องการรถยนต์ในขณะนั้น อย่างไรก็ตาม
ความเสี่ยงจากการขาดทุนอันเกิดจากการขายรถยนต์ที่ยึดคืนมา
ในกรณีของรถยนต์มือสองนั้นโดยทั่วไปจะน้อยกว่ากรณีของรถยนต์ใหม่
เนื่องจากการลดลงของราคารถยนต์ตามอายุการใช้งานแต่ละปีนั้นจะมีอัตราสูงในช่วงปีแรกๆ
และมีอัตราชะลอลงในช่วงที่รถยนต์มีอายุการใช้งานมากขึ้น
บริษัทมีนโยบายในการบริหารความเสี่ยงที่เกิดจากการขายรถยนต์ที่ยึดคืนมา
โดยให้มีการติดตามดูแลสินเชื่ออย่างต่อเนื่องและใกล้ชิดเพื่อป้องกันการค้างชำระค่างวดอันจะนำไปสู่การยึดรถในที่สุด
นอกจากนี้บริษัทได้ดำเนินการฟ้องร้องทางกฎหมายกับผู้เช่าซื้อและผู้ค้ำประกันให้ชำระเงินในส่วนที่บริษัทขาดผลประโยชน์หลังจากยึดรถคืนมาเพื่อให้บริษัทมีผลขาดทุนน้อยที่สุด
ดังจะเห็นได้จากจำนวนรถยนต์ที่ขายจากการยึดคืนในปี 2552 2553 และ 2554 มีจำนวน 310 คัน
216 คันและ 231 คันตามลำดับและมีผลขาดทุนจากการจำหน่ายรถที่ยึดคืนในปี 2552 2553 และ
2554 เป็นจำนวน 26.75 ล้านบาท 17.23 ล้านบาทและ 17.52 ล้านบาทตามลำดับ

1.7 ความเสี่ยงจากการพึ่งพิงบุคลากรที่มีความชำนาญเฉพาะ

เนื่องจากธุรกิจของบริษัทต้องอาศัยบุคลากรด้านการตลาดที่มีความรู้ ความชำนาญ
และมีประสบการณ์ในการตรวจสอบสภาพ และราคาตลาดของรถยนต์ มือสองได้เป็นอย่างดี
ซึ่งเป็นข้อได้เปรียบของบริษัทเมื่อเทียบกับคู่แข่ง
ประกอบกับบุคลากรของบริษัทเป็นผู้มีความรู้ความเข้าใจและประสบการณ์ในการทำตลาด
และการดูแลลูกค้า โดยมีการสร้างความสัมพันธ์ที่ดีกับผู้จัดจำหน่ายรถยนต์หลายรายอย่างต่อเนื่อง
โดยมีการหมุนเวียนบุคลากรไปประจำอยู่ตามสถานที่จำหน่ายของผู้จำหน่ายรถยนต์มือสองที่เป็นคู่ค้ากับบริษัท
ซึ่งผู้จำหน่ายรถยนต์ที่เป็นคู่ค้ากับบริษัทจะต้องได้รับอนุมัติตามขั้นตอนการพิจารณาและตรวจสอบผู้จำหน่ายรถยนต์ตามที่บริษัทกำหนด
นอกจากนี้บริษัทยังให้ความสำคัญกับการชำระราคาให้แก่ผู้จำหน่ายรถยนต์ให้รวดเร็วและตรงเวลา

นอกจากนี้
บุคลากรของบริษัทจะมีกลยุทธ์หลักโดยเน้นการให้ความสะดวกแก่ลูกค้าและผู้จำหน่ายรถยนต์เป็นสำคัญ
รวมถึงการเอาใจใส่และการพัฒนาบริการหลังการขายอย่างต่อเนื่อง
บริษัทจึงสามารถรักษาฐานลูกค้าเดิมได้ และสามารถขยายไปยังกลุ่มลูกค้าใหม่เพิ่มมากขึ้น
โดยได้รับการแนะนำจากกลุ่มลูกค้าเดิมและผู้จำหน่ายรถยนต์ทั้งหลาย โดยที่ผ่านมา
ลูกค้าเดิมที่มีการผ่อนชำระค่างวดกับบริษัทหมดแล้ว
หรืออยู่ระหว่างการผ่อนค่างวดเมื่อต้องการจะเปลี่ยนรถยนต์มือสองคันใหม่ก็มักจะกลับมาใช้บริการสินเชื่อของบริษัทอีก

ดังนั้น หากบริษัทสูญเสียบุคลากรดังกล่าวไป
อาจมีผลกระทบต่อการดำเนินงานในระยะสั้นของบริษัทได้ อย่างไรก็ตาม
บริษัทมีนโยบายในการลดการสูญเสียบุคลากรที่มีความชำนาญเหล่านี้โดยการจูงใจให้บุคคลเหล่านั้นทำงานอยู่กับบริษัทในระยะยาวในรูปผลตอบแทนต่างๆ
รวมถึงการจัดให้มีการพัฒนาความรู้แก่บุคคลเหล่านั้นเป็นประจำอย่างต่อเนื่อง

1.8 ความเสี่ยงจากโอกาสในการก่อหนี้เพิ่มในอนาคต

ในช่วง 3 ปีที่ผ่านมา บริษัทมีขยายธุรกิจโดยการปล่อยสินเชื่ออย่างต่อเนื่อง ณ วันที่ 31 ธันวาคม
2552 2553 และ 2554 บริษัทมีลูกหนี้เช่าซื้อและลูกหนี้การเงิน – สุทธิ จำนวน 6,705.17
ล้านบาท 9,366.26 ล้านบาทและ 12,178.89 ล้านบาทตามลำดับ การขยายธุรกิจนี้
ทำให้บริษัทมีความจำเป็นจะต้องจัดหาเงินทุนหรือการก่อหนี้เพิ่มขึ้นในอนาคตเพื่อรองรับการขยายตัวทางธุรกิจของบริษัท
ซึ่งอาจก่อให้เกิดความเสี่ยงในการก่อหนี้เพิ่มขึ้น อย่างไรก็ตาม
บริษัทได้เตรียมการบริหารความเสี่ยงโดยพยายามให้มีการจัดหาแหล่งเงินกู้ยืมที่หลากหลาย อาทิ
จากตลาดทุน ตลาดตราสารหนี้ รวมถึงจากสถาบันการเงินต่างๆ
รวมถึงกิจการที่เกี่ยวข้องกันเพื่อให้เพียงพอต่อการขยายธุรกิจดังกล่าวและมิได้กระจุกตัวที่ใดทีหนึ่ง
นอกจากนี้บริษัทได้พยายามจัดหาเงินกู้ยืมที่มีต้นทุนทางการเงินต่ำและคำนึงถึงโครงสร้างทางการเงินของบริษัท
เพื่อประโยชน์ในการดำเนินธุรกิจและสภาพคล่องของบริษัทและประโยชน์ของผู้ถือหุ้นเป็นสำคัญ

1.9 ความเสี่ยงเรื่องการเปลี่ยนแปลงอำนาจในการควบคุมกิจการ

ในช่วงระหว่างปี 2549 บริษัทมีการปรับโครงสร้างผู้ถือหุ้นโดยธนาคารนครหลวงไทย จำกัด
(มหาชน) เข้ามาเป็นผู้ถือหุ้นรายใหญ่ของบริษัทโดยถือหุ้นของบริษัทจำนวนร้อยละ 48.32
ต่อมาในระหว่างปี 2553 ธนาคารธนชาต จำกัด (มหาชน)
ได้เข้าซื้อหุ้นสามัญของธนาคารนครหลวงไทย จำกัด (มหาชน)
เพื่อรับโอนกิจการทั้งหมดของธนาคารนครหลวงไทย จำกัด (มหาชน) มายังธนาคารธนชาต จำกัด
(มหาชน) ทำให้ธนาคารธนชาต จำกัด (มหาชน) เป็นผู้ถือหุ้นของธนาคารนครหลวงไทย จำกัด
(มหาชน) รวมทั้งสิ้นคิดเป็นร้อยละ 99.95
ของจำนวนหุ้นที่ออกจำหน่ายและชำระแล้วทั้งหมดของธนาคารนครหลวงไทย จำกัด (มหาชน)
ส่งผลให้ธนาคารธนชาต จำกัด (มหาชน) กลายเป็นผู้ถือหุ้นใหญ่ของบริษัท
โดยถือหุ้นบริษัทจำนวนร้อยละ 48.35 และในวันที่ 1 พฤศจิกายน 2554 ธนาคารธนชาต จำกัด
(มหาชน) ได้ถือหุ้นบริษัทเป็นจำนวนร้อยละ 65.18 ของทุนจดทะเบียนที่เรียกชำระแล้ว
จากการเพิ่มทุนโดยใช้สิทธิผู้ถือหุ้นเดิม (Right offering)

อย่างไรก็ตาม การที่บริษัทได้รวมกลุ่มทางธุรกิจการเงินกับธนาคารธนชาต จำกัด (มหาชน)
น่าจะส่งผลดีต่อบริษัท เนื่องจากบริษัทสามารถได้รับการสนับสนุนทางการเงิน อาทิ
การได้รับสนับสนุนวงเงินกู้ยืมทั้งระยะสั้นและระยะยาวเพื่อช่วยบริหารจัดการเรื่องสภาพคล่อง
และการบริหารจัดการ
ซึ่งปัจจัยเหล่านี้น่าจะช่วยสนับสนุนความสามารถในการแข่งขันและสร้างโอกาสในการดำเนินธุรกิจให้กับบริษัทมากขึ้น